REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/118-24

24. septembar 2024. godine

B e o g r a d

ZAPISNIK

SA 15. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 24. SEPTEMBRA 2024. GODINE

Sednica je počela u 15,30 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Igor D. Jakšić, Olja Petrović, Miloljub Albijanić, Dane Stanojčić, Aleksandar Jugović, Goran Milić, Stefan Kitanović, Branimir Jovanović, Jelena Milošević i Vojislav Mihailović.

Sednici nisu prisustvovali članovi Odbora: Snežana Paunović, Đorđe Komlenski, Branko Lukić, Miroslav Aleksić, Stefan Janjić i Dragana Rakić.

Sednici su prisustvovali zamenici članova Odbora: Marko Milošević, zamenik Snežane Paunović, Bojan Torbica zamenik Đoršđa Komlenskog, Uroš Đokić, zamenik Miroslava Aleksića, Verica Milanović zamenik Stefana Janjića i Srđan Milivojević, zamenik Dragane Rakić.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 13. sednice Odbora -

1. Razmatranje Rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini (03 broj 013-2215/24 od 24. septembra 2024. godine);

2. Razmatranje zahteva Miloljuba Albijanića, narodnog poslanika, za davanje saglasnosti za obavljanje dopunskog rada (21 broj: 02-2198/24 od 20. septembra 2024. godine).

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnik sa 13. sednice Odbora.

\* \* \*

**Prva tačka dnevnog reda**: Razmatranje Rešenja Republičke izborne komisije o dodeli mandata narodnog poslanika radi popune upražnjenog poslaničkog mesta u Narodnoj skupštini

Predsednik je upoznao članove Odbora da je dostavljeno Rešenje Republičke izborne komisije o dodeli mandata Mirzi Hajdinoviću kao i Uverenja o izboru imenovanog za narodnog poslanika.

Podsetio je da je Odbor, u skladu sa odredbama člana 199. Poslovnika, ovlašćen da izvrši uvid u Rešenje Republičke izborne komisije i Uverenja o izboru narodnog poslanika, radi utvrđivanja istovetnosti podataka.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da je prestankom mandata narodnog poslanika Selme Kučević, izabrane sa Izborne liste „SDA Sandžaka - dr Sulejman Ugljanin SDA Sandžaka - dr. Sulejman Ugljanin“ ostalo upražnjeno poslaničko mesto u Narodnoj skupštini, u skladu sa odredbom člana 131. Zakona o izboru narodnih poslanika.

Kada narodnom poslaniku mandat prestane pre nego što se potvrde mandati za dve trećine narodnih poslanika iz narednog saziva, mandat se dodeljuje kandidatu sa izborne liste na način utvrđen u čl. 134. i 135. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Narodne skupštine, izvršio uvid u Rešenje Republičke izborne komisije i Uverenje Mirze Hajdinovića o izboru narodnog poslanika, izabranog sa Izborne liste „SDA Sandžaka -dr Sulejman Ugljanin SDA Sandžaka - dr. Sulejman Ugljanin“ i utvrdio da su podaci o izboru narodnog poslanika istovetni sa podacima iz Rešenja Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Mirzi Hajdinoviću.

Za izvestioca Odbora na sednici Narodne skupštine određen je Milenko Jovanov, predsednik Odbora.

**DRUGA TAČKA DNEVNOG REDA:** Razmatranje zahteva Miloljuba Albijanića, narodnog poslanika, za davanje saglasnosti za obavljanje dopunskog rada

Predsednik je upoznao prisutne da je Miloljub Albijanić uputio molbu za pribavljanje saglasnosti za obavljanje nastavne delatnosti na Tehničkom fakultetu u Čačku, Univerzitet u Kragujevcu, po osnovu ugovora o dopunskom radu; da se u molbi se pozvao na član 202. Zakona o radu koji propisuje pravo zaposlenog koji radi sa punim radnim vremenom kod poslodavca da može da zaključi ugovor o dopunskom radu sa drugim poslodavcem, a najviše do jedne trećine punog radnog vremena.

Odbor je, na predlog predsednika, većinom glasova prihvatio zahtev i dao saglasnost Miloljubu Albijaniću za obavljanje nastavne delatnosti po osnovu ugovora o dopunskom radu.

\*\*\*

Sednica je završena u 15,37 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov